text: forsøg
  
  publiceret: 2009-01-30 13:47:20+01:00
  Forsøg, inden for strafferetten en handling, som er foretaget med det forsæt at fuldbyrde en forbrydelse, men som af en eller anden grund hverken udgør eller forårsager en forbrydelse. Ifølge Straffeloven § 21 straffes forsøg som hovedregel kun, når der for den fuldbyrdede forbrydelse er foreskrevet fængselsstraf; der kan alene straffes for forsætligt forsøg, dvs. for handlinger, der sigter mod at fremme eller bevirke udførelsen af en forbrydelse.
  Bestemmelserne om forsøg er meget vidtgående. Det er således strafbart som forsøg på brandstiftelse at købe tændstikker i den hensigt at begå brandstiftelse med dem. Det er ligeledes strafbart at aftale med nogen, at en nærmere bestemt forbrydelse skal begås. Opgiver en person frivilligt et forsøg, eller hindrer han fuldbyrdelsen af forbrydelsen og hindrer andre i at gennemføre en aftalt forbrydelse, kan strafansvaret for forsøg eventuelt ophøre. Straf for forsøg vil ofte være mindre end for fuldbyrdet forbrydelse.